**aromaterapie**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cresc nopţile ca aluatul pâinii

uitat la gura sobei

bunica împleteşte copilăria cu maturitatea

într-o icoană uitată de vreme

aş vrea s-o pot întreba

când am devenit femeie

încă ascund mere mici sub bluza diafană

lumina în buzunarele vieţii

şi crucifixul ei la gât

dar sufletul mi-e plin de tine

te recapitulez că şi cum aş vrea să te învăţ pe de rost

rugăciune a inimii mele

m-ai rupt de copilărie dintr-o joacă

primul sărut avea gust de fruct furat din eden

interzis celor care se tem să recunoască esenţa vieţii

nopţile dospesc

aluat uitat pe vatra caldă a inimii

odaia miroase a mere roşii

toamnele de acum le numărăm împreună

sau poate le vom pierde şirul

\*\*\*

ora a făcut un pas înapoi

să se mintă ziua că-i mai lungă

noi mai tineri cu un ceas

parcă mai contează

te-am ţinut în brațe mai mult c-o primăvară

a fost un anotimp ca o bătaie de aripă

nici n-am gustat bine din fructul oprit

și m-am trezit matur

acum îți desenez conturul din memorie

trei puncte trei linii trei puncte

ca un naufragiat pe atlantida

vă rog nu mă salvați

sufletul meu are nevoie de curcubeu

să te respir

toamna mă-mbrac cu tine

toate fructele dau în pârg

mi-e cald şi e atâta culoare

aşa vom învăța să numărăm împreună

îţi amintești

am început amândoi de la minus unu

acum tindem spre infinit

ce toamnă bogată se-anunță

liliana trif ioan grigoraș